**DRŽAVNO SUDBENO VIJEĆE**

Na temelju članka 47. stavka 1. Zakona o Državnom sudbenom vijeću („Narodne novine” broj 116/10, 57/11, 130/11, 13/13 - Odluka Ustavnog suda Republike Hrvatske broj U-I-5991/2012, 28/13, 82/15 i 67/18), Državno sudbeno vijeće, na 142. sjednici održanoj 20. prosinca 2018., donijelo je

**POSLOVNIK O RADU**

**DRŽAVNOG SUDBENOG VIJEĆA**

I. UVODNE ODREDBE

Članak 1.

Ovim Poslovnikom o radu Državnog sudbenog vijeća (dalje u tekstu „Poslovnik“) uređuje se način rada Državnog sudbenog vijeća (dalje u tekstu „Vijeće“), a osobito:

– način izbora predsjednika i zamjenika predsjednika Vijeća,

– sazivanje i rad sjednica Vijeća,

– javnost rada Vijeća,

– način glasovanja i odlučivanja u Vijeću,

– postupak odlučivanja o odobrenju za pritvaranje i pokretanje kaznenog postupka protiv suca.

Članak 2.

Sjedište Vijeća je u Zagrebu, Ulica grada Vukovara 49.

II. NAČIN IZBORA PREDSJEDNIKA VIJEĆA

Članak 3.

(1) Izbor predsjednika i zamjenika predsjednika Vijeća provodi se tajnim glasovanjem na

konstituirajućoj sjednici Vijeća.

(2) Predsjednik Vrhovnog suda Republike Hrvatske vodi postupak izbora predsjednika i

zamjenika predsjednika Vijeća te predsjedava konstituirajućom sjednicom do njihovog izbora.

Članak 4.

(1) Predsjednik Vijeća ima prava i dužnosti određena zakonom, ovim Poslovnikom i odredbama drugih općih akata Vijeća.

(2) U slučaju spriječenosti predsjednika Vijeća sve njegove dužnosti obavlja zamjenik

predsjednika Vijeća ili drugi član Vijeća.

III. SJEDNICE VIJEĆA

Članak 5.

(1) Vijeće zasjeda u Zagrebu, a iznimno sjednice Vijeća mogu se održavati i u drugim mjestima

Republike Hrvatske.

(2) Na sjednicama Vijeće raspravlja, donosi odluke te obavlja druge aktivnosti u skladu sa

zakonom i Poslovnikom.

Članak 6.

(1) Sjednicu Vijeća saziva predsjednik Vijeća, član Vijeća koji ga zamjenjuje ili većina članova

Vijeća.

(2) U pozivu se određuju dan, sat i mjesto sjednice. Uz poziv, članovima Vijeća dostavit će se i pisani materijal s prijedlogom dnevnog reda.

Članak 7.

(1) Odluke Vijeća valjane su ako u radu sjednice sudjeluje najmanje šest članova.

(2) Sjednicu otvara predsjednik Vijeća ili član Vijeća koji ga mijenja (dalje: predsjedavajući).

(3) Predsjedavajući utvrđuje broj prisutnih članova Vijeća i članova koji su ga obavijestili da su spriječeni prisustvovati sjednici.

(4) Vijeće raspravlja i odlučuje izjašnjavanjem prisutnih članova.

(5) Iznimno, predsjednik Vijeća može odrediti da se o pojedinim pitanjima može odlučiti putem

telefona ili elektroničke pošte.

(6) Predsjedavajući predlaže dnevni red sjednice i otvara raspravu o dnevnome redu.

(7) Predloženi dnevni red sjednice utvrđuje se većinom glasova prisutnih članova.

Članak 8.

(1) Predsjedavajući vodi sjednicu, osigurava red i brine se o učinkovitosti rada sjednice.

(2) Predsjedavajući daje riječ članovima Vijeća i pazi da govornik ne bude ometan ili sprječavan

u govoru, a smije ga prekinuti i oduzeti mu riječ ako se govornik i nakon opomene ne drži

dnevnog reda.

Članak 9.

(1) O radu sjednice vodi se zapisnik.

(2) Zapisnik sadrži: osnovne podatke o prisutnima, dnevnom redu, prijedlozima iznesenima u

sjednici, provedenoj raspravi i donesenim odlukama.

(3) U zapisnik se unosi rezultat glasovanja.

(4) Svaki član Vijeća ima pravo na početku sjednice iznijeti primjedbe na zapisnik s prethodne

sjednice.

(5) O osnovanosti primjedbe na zapisnik Vijeće odlučuje bez rasprave. Ako se primjedba

prihvati, u zapisnik će se unijeti izmjene.

(6) Zapisnik s prethodne sjednice, na koji nisu iznesene primjedbe, odnosno zapisnik u kojemu

su prihvaćene primjedbe, smatra se prihvaćenim.

(7) Zapisnik potpisuje predsjedavajući.

(8) Izvornici zapisnika sa sjednica Vijeća čuvaju se u pismohrani Državnog sudbenog vijeća.

IV. JAVNOST RADA

Članak 10.

(1) Javnost rada Vijeća osigurava se redovitim obavještavanjem o sjednicama, odlukama i

drugim aktivnostima Vijeća.

(2) Sjednice Vijeća na kojima se raspravlja i odlučuje o općim pitanjima su javne.

(3) Postupak imenovanja sudaca i predsjednika sudova je javan.

(4) U postupku razrješenja sudaca, udaljenja sudaca od obavljanja dužnosti, davanja odobrenja

za pokretanje kaznenog postupka, odobravanja lišenja slobode te u stegovnom postupku javnost

je isključena. Na zahtjev suca protiv kojeg se vodi takav postupak, Vijeće može održati javnu

sjednicu.

(5) Razgovori s kandidatima u postupcima imenovanja i premještaja sudaca mogu se snimati audiovizualnim uređajima te se snimke nakon donošenja odluka mogu objaviti na internetskim stranicama Vijeća.

(6)Snimanje tona i slike na javnim sjednicama Vijeća dopušteno je samo na temelju posebne

odluke Vijeća.

(7) Dio sjednice na kojem se provodi vijećanje i glasovanje održava se bez prisustva javnosti ali objave odluka Vijeća uvijek su javne.

(8) Priopćenja sredstvima javnog priopćavanja daje predsjednik Vijeća, član vijeća kojeg on

odredi ili Vijeće, ovisno o tome je li o pojedinom pitanju javnost potrebno žurno obavijestiti.

Ako je zbog žurnosti priopćenje dao predsjednik Vijeća ili član Vijeća kojeg je on odredio,

predsjednik Vijeća je o tome dužan obavijestiti Vijeće na prvoj sljedećoj sjednici.

Članak 11.

(1) Vijeće na svojim internetskim stranicama objavljuje odluke i akte vijeća te druge bitne podatke o postupcima koje vodi.

(2) Osobama koje imaju opravdan interes može se dopustiti uvid u spis konkretnog predmeta.

(3) Dopuštenje za uvid u spis daje predsjednik Vijeća, zamjenik predsjednika ili član Vijeća

kojeg on odredi, koji je o tome dužan obavijestiti Vijeće na prvoj sljedećoj sjednici.

(4) Način uvida u spis provodi tajnik Vijeća.

V. GLASOVANJE I ODLUČIVANJE

Članak 12.

(1) Vijeće donosi odluke većinom glasova svih članova, osim ako zakonom ili općim aktom

Vijeća nije drugačije određeno.

(2) Predsjedavajući objavljuje rezultat glasovanja i utvrđuje je li odluka dobila potrebnu većinu

glasova.

(3) Član Vijeća ima pravo na izdvojeno mišljenje, koje će se na zahtjev člana koji je izdvojio

mišljenje objaviti na internetskoj stranici Vijeća uz odluku.

VI. ODOBRENJE ZA PRITVARANJE I POKRETANJE KAZNENOG

POSTUPKA

Članak 13.

Vijeće je dužno u najkraćem mogućem roku razmotriti i odlučiti o zahtjevu za odobrenje

pritvora, istražnog zatvora ili pokretanju kaznenog postupka, kao i izvješće o pritvaranju suca

zatečenog pri počinjenju kaznenog djela za koje je propisana kazna zatvora u trajanju duljem od pet godina.

VII. PRIJELAZNE I ZAVRŠNE ODREDBE

Članak 14.

(1) Ovaj Poslovnik objavit će se na internetskoj stranici Vijeća i stupa na snagu danom donošenja.

(2) Danom stupanja na snagu ovog Poslovnika prestaje važiti:

Poslovnik Državnog sudbenog vijeća od 14. listopada 2015.

Izmjene Poslovnika Državnog sudbenog vijeća od 23. prosinca 2016.

Izmjene Poslovnika Državnog sudbenog vijeća od 26. siječnja 2017.

Broj: OU-88/18

Zagreb, 20. prosinca 2018.

 PREDSJEDNIK

DRŽAVNOG SUDBENOG VIJEĆA

 Željko Šarić